钦定古今图书集成/明伦汇编/官常典/第767卷 > 崔光韶〈弟光伯〉
## 钦定古今图书集成/明伦汇编/官常典/第767卷 > 崔光韶〈弟光伯〉

按《魏书崔亮传》：亮从父弟光韶，事亲以孝闻，初除奉
朝请。光韶与弟光伯双生，操业相侔，特相友爱，遂经
吏部尚书李冲让官于光伯，辞色恳至，冲为奏闻，高
祖嘉而许之。太和二十年，以光韶为司空行参军，复
请让从叔和曰：“臣诚微贱，未登让品，属逢皇朝，耻无
让德。”和亦谦退，辞而不当。高祖善之，遂以和为广陵
“王国常侍。”寻敕光韶兼秘书郎，掌校《华林御书》。肃宗
初，除青州治中。后为司空骑兵参军，又兼司徒户曹。
出为济州辅国府司马，刺史高植甚知之，政事多委
访焉。迁青州平东府长史。府解，敕知州事。光韶清直
明断，民吏畏爱之。入为司空从事中郎，以母老解官
归养，赋诗展意，朝士属和者数十人。久之，征为司徒
谘议，固辞不拜。光韶性严毅，声韵抗烈，与人平谈，常
若震厉。至于兄弟，议论，外闻谓为忿怒。然孔怀雍睦，
人少逮之。孝庄初，河间邢杲率河北流民十馀万众，
攻逼州郡，刺史元隽忧不自安，州人乞光韶为长史
以镇之。时阳平路回，寓居齐土，与杲潜相影响，引贼
入郭。光韶临机处分，在难确然。贼退之后，刺史表光
韶忠毅，朝廷嘉之，发使慰劳焉。寻为东道军司。及元
颢入洛，自河以南，莫不风靡。而刺史广陵王欣集文
武以议所从。欣曰：“北海、长乐，俱是同堂兄弟，今宗祏
不移，我欲受赦，诸君意各何如？”在坐之人，莫不失色。
光韶独抗言曰：“元颢受制梁国，称兵本朝，拔本塞源，
以资仇敌。贼臣乱子，旷代少俦，何但大王家事，所宜
切齿，等荷朝眷，未敢仰从。”长史崔景茂、前瀛州刺史
张烈、前郢州刺史房叔祖、征士张僧皓，咸云“军司议
是。”欣乃斩颢使。寻征辅国将军、廷尉少卿，未至，除太
尉长史，加左将军。俄迁廷尉卿。时秘书监祖莹以赃
罪被劾，光韶必欲致之重法。太尉、阳城王徽、尚书令
临淮王彧、吏部尚书李神儁、侍中李彧并势望，当时
皆为莹求宽。光韶正色曰：“朝贤执事，于舜之功，未闻
有一，如何反为罪人言乎？”其执意不回如此。永安末扰乱之际，遂还乡里。光韶博学彊辩，尤好理论，至于
人伦名教，得失之间，榷而论之，不以一毫假物。家足
于财，而性俭吝，衣马敝瘦，食味麤薄。始光韶在都，同
里人王蔓于夜遇盗，害其二子。孝庄诏黄门高道穆
令加检捕。一坊之内，家别搜索。至光韶宅，绫绢钱布，
匮箧充积，议者讥其矫啬。其家资产，皆光伯所营。光
伯亡，悉焚其契。河间邢子才曾贷钱数万，后送还之。
光韶曰：“此亡弟相贷，仆不知也。”竟不纳。刺史元弼前
妻，是光韶之继室兄女，而弼贪婪，多诸不法，光韶以
亲情，亟相非责，弼衔之。时耿翔反于州界，弼诬光韶
子通与贼连结，囚其合家，考掠非理，而光韶与之辩
争，辞色不屈。会樊子鹄为东道大使，知其见枉，理出
之。时人劝令诣樊陈谢，光韶曰：“羊舌大夫已有成事，
何劳往也。”子鹄亦叹尚之。后刺史侯渊代下，疑惧，停
军益都，谋为不轨。令数百骑夜入南郭，劫光韶以兵
愶之，责以谋略。光韶曰：“凡起兵者，须有名义，使君今
日举动，直是作贼耳，父老知复何计！”渊虽恨之，敬而
不敢害。寻除征东将军、金紫光禄大夫，不起。光韶以
世道屯邅，朝廷屡变，闭门却扫，吉凶断绝，诫子孙曰：
“吾自谓立身无惭古烈，但以禄命有限，无容希世取
进，在官以来，不冒一级。官虽不达，经为九卿。且吾平
生素业，足以遗汝，官阀亦何足言也！吾既运薄，便经
三娶，而汝之兄弟，各不同生，合葬非古。吾百年之后，
不须合也。然赠谥之及，出自君恩，岂容子孙自求之
也？勿须求赠。若违吾志，如有神灵，不享汝祀，吾兄弟
自幼及老，衣服饮食，未曾一片不同。至于儿女冠婚
荣利之事，未尝不先以推弟。弟顷横祸，权作松榇，亦
可为吾作松棺，使吾见之。”卒年七十一。孝静初，侍中
贾思同申启，称述光韶，赠散骑常侍、骠骑将军、青州
刺史。光韶弟光伯，尚书郎、青州别驾。后以族弟休临
州，遂申牒求解。尚书奏：“按《礼》，始封之君，不臣诸父昆
弟，封君之子臣昆弟不臣诸父，封君之孙得尽臣。计
始封之君，即是世继之祖，尚不得臣，况今之刺史，既
非世继，而得行臣吏之节，执笏称名者乎？检光伯请
解，率礼不愆，请宜许遂，以明道教。”灵太后令从之。寻
除北海大守，有司以其更满，依例奏代。肃宗诏曰：“光
伯自莅海沂，清风远著，兼其兄光韶复能辞荣侍养，
兄弟忠孝，宜有甄录。可更申三年，以厉风化。”后历太
傅谘议参军。前废帝时，崔祖螭、张僧皓起逆攻东阳，
旬日之间，众十馀万。刺史东莱王贵平欲令光伯出
城慰劳，兄光韶曰：“城民陵纵，为日已久，人人恨之，其
气甚盛。古人有言，‘众怒如水火焉’。以此观之，今日非
可慰谕止也。”贵平彊之，光韶曰：“使君受委一方，董摄
万里，而经略大事，不与国士图之，所共腹心，皆趋走
群小，既不能绥遏以杜其萌，又不能坐观待其衰挫。
蹙迫小弟从为无名之行，若单骑独往，或见拘絷，若
以众临之，势必相拒，敌悬见，无益也。”贵平逼之，不得
已，光伯遂出城数里。城民以光伯兄弟群情所系，虑
人劫留，防卫者众，外人疑其欲战，未及晓谕，为飞矢
所中。卒。赠征东将军、青州刺史。子滔。